Lene Espersen (KF), 2003-03-26:
Først til fru Elisabeth Arnold og fru Sandy Brinck
: Som det fremgår af regeringsgrundlaget, står der jo, at krigsforbrydere og andre på tålt ophold skal undersøges af politiet, og at de skal indsættes i den aflukkede del af Sandholmlejren, indtil det er afgjort, om de skal retsforfølges eller ej.
Jeg siger det til at starte med for ligesom at understrege, at det er det, der står i regeringsgrundlaget.
Hvis det ikke er fru Sandy Brinck bekendt, er der rent faktisk en retlig behandling af hærchefen for øjeblikket.
Så den del af sagen skulle der sådan set ikke være så mange ben i, for så vidt angår fru Sandy Brincks spørgsmål.
Til fru Elisabeth Arnold vil jeg sige: Jo, der er et rigtigt godt samarbejde mellem Integrationsministeriet og Justitsministeriet.
Sagen er den, at for så vidt angår integrationsministerens område, valgte regeringen, da den tiltrådte, naturligvis at få strammet op på lovgivningen, så vi kunne efterleve det, der står i regeringsgrundlaget.
Det betød en ændring i udlændingeloven i sommeren 2002, så der nu er indført særlige regler for personer på tålt ophold.
Den bestemmer, at medmindre særlige grunde taler imod, skal en udlænding på tålt ophold tage ophold på et bestemt indkvarteringssted, nemlig Center Sandholm.
Hvorvidt en person skal tage ophold på et bestemt indkvarteringssted, eller om der foreligger særlige grunde, er en vurdering, som Udlændingestyrelsen foretager i den enkelte sag.
Det, at der allerede er foretaget en ændring af udlændingeloven med sigte på personer på tålt ophold, udelukker naturligvis ikke, at der kan være grund til at overveje, om der er behov for yderligere initiativer på området.
Med hensyn til Center Sandholm skete der en ændring af udlændingeloven i sommeren 2002.
Vi fulgte op på det i Justitsministeriet ved at oprette det særlige statsadvokatur, for én ting er, at personer kan placeres på Center Sandholm, som det fremgår af regeringsgrundlaget, noget andet er, at det jo er regeringens hensigt at få afklaret, om de mennesker, som så er mistænkt for at have begået krigsforbrydelser, kan retsforfølges i Danmark for overtrædelse af f.eks. af forskellige konventioner. Der blev så oprettet en særlig statsadvokatur for særlige internationale straffesager til at tage sig af den del af regeringsgrundlaget.
Så jeg synes, det er meget forkert, hvis man forsøger at frembringe et billede af, at man ikke har forsøgt at bringe regeringsgrundlaget ud i livet.
Det er naturligvis klart, at for så vidt angår spørgsmålet om, om man kan frihedsberøve personer, der alene er her på tålt ophold, og som man kunne have en mistanke om har begået krigsforbrydelser, så er vi selvfølgelig bundet af en lang række konventioner, der gør, at sagen ikke altid stiller sig så enkelt, som nogle måske måtte mene.
Men set i lyset af diskussionen er det selvfølgelig klart, at regeringen også synes, at det vil være værd at undersøge, hvorvidt de regler, der i dag gælder i udlændingeloven for tålt ophold, kan justeres, således at vi får en bedre sikkerhed for, at de personer, der er her på tålt ophold, også opholder sig dér, hvor vi gerne ser, at de opholder sig.
Men jeg vil gerne understrege, at det skal holde sig inden for de gældende konventioner.
For så vidt angår hr. Keld Albrechtsens spørgsmål, må jeg give hr. Keld Albrechtsen fuldstændig ret i, at der kører mange historier i pressen.
Hver dag har faktisk flere forskellige historier om, hvor hærchefen sidst er set, det er lidt ligesom i børnebogen »Hvor er Holger?«
Der er utrolig mange historier om, hvor personen sidst er blevet set, og naturligvis kan regeringen ikke begive sig ud i gisninger eller skrive breve til rundtomkring i verden, hver eneste gang der er en person, der mener, at han har set en, der ligner hærchefen, et sted.
Men jeg finder ligesom hr. Keld Albrechtsen sagen meget, meget, meget alvorlig, og det er da også derfor, jeg er meget glad for, at man straks udsendte en efterlysning af hærchefen, både via SIS og via Interpol.
Så efterforsker vi selvfølgelig også hærchefens forsvinden for at få klarhed over, hvor hærchefen befinder sig, og hvorledes det lykkedes hærchefen at flygte fra Danmark.